Ħu Saviour Gaffarena jammetti li żamm arma bil-ħsieb li jwettaq delitt
Imtella' Awwissu 2, 2020 - Aġġornata 2 Ta' Awwissu, 2020 4:04pm Żewġ irġiel ammettew fil-Qorti li żammew arma bla liċenzja u li kkomplottaw bil-ħsieb li jwettqu delitt. TVM infurmat li l-każ huwa marbut mal- qtil ta' nhar l-Erbgħa fil-limiti taż-Żurrieq. Erbat ijiem ilu Saviour Gaffarena ta' 27 sena nqatel b'tiri t'arma tan-nar, waqt li kuġinuh ta' 17-il sena safa ferut gravi. Żewġ żgħażagħ oħra; Leon Debono u Owen Schembri ta' 18-il sena, jinsabu akkużati bil-qtil. L-irġiel, Miguel Gaffarena ta' 30 sena mill-Imqabba, li huwa ħu l-vittma, u Joseph Polidano ta' 63 sena minn Ħal Kirkop, tard ilbieraħ ġew akkużati li waqt li kienu fl-Imqabba jew fi bnadi oħra f'Malta, nhar l-1 t'Awwissu u fil-ġranet ta' qabel, żammew f'xi fond jew kellhom fil-pussess tagħhom arma tan-nar mingħajr liċenzja. Quddiem il-Maġistrat Natasha Galea Sciberras huma ġew akkużati wkoll b'assoċjazzjoni bil-għan li jagħmlu delitt f'Malta li għalih hemm il-piena ta' priġunerija. TVM infurmat li Gaffarena tressaq b'arrest minħabba l-istat psikoloġiku li kien fih wara l-qtil ta' ħuh, fejn kienu membri tal-familja stess li rrapputaw mal-pulizija li huma mħassba dwar l-intenzjonijiet tiegħu. Iż-żewġ irġiel wieġbu ħatja għall-akkużi, b' Gaffarena jiġi kkundannat disa' xhur ħabs sospiżi għal tmintax-il xhar u jitqiegħed taħt ordni ta' probation għal sena, filwaqt li Polidano kien ikkundannat iħallas multa ta' €800. Il-Prosekuzzjoni f'dan il-każ tmexxiet mill-Ispettur Anzjan Melvyn Camilleri. AĠĠORNAT: Saviour Gaffarena jinqatel b'tiri t'arma tan-nar, kuġinuh ferut – 4 persuni arrestati AĠĠORNAT: Is-suspettati fil-qtil taż-Żurrieq jinżammu arrestati